賈客詞
作者：劉禹錫
朝代：唐

paragraphs: 賈客無定遊，所遊唯利幷。
眩俗雜良苦，乘時取重輕。
心計析秋毫，搖鉤侔懸衡。
錐刀既無棄，轉化日已盈。
邀福禱波神，施財遊化城。
妻約雕金釧，女垂貫珠纓。
高貲比封君，奇貨通倖卿。
趨時鷙鳥思，藏鏹盤龍形。
大艑浮通川，高樓次旗亭。
行止皆有樂，關梁自無征。
農夫何爲者，辛苦事寒耕。